Ασφάλιση αστικής ιατρικής ευθύνης με έμφαση στις υποχρεώσεις και στα δικαιώματα του λήπτη της ασφάλισης (γιατρού ή φορέα παροχής υπηρεσιών υγείας)
Authors: Κυράνου Σοφία 
Published: September 2021

Η διατριβή με θέμα «Ασφάλιση Αστικής Ιατρικής Ευθύνης, με έμφαση στις υποχρεώσεις και στα δικαιώματα του λήπτη της ασφάλισης, γιατρού ή φορέα παροχής υπηρεσιών υγείας», καταστρώνεται σε εισαγωγή και τρία κεφάλαια. Το πρώτο κεφάλαιο αφιερώνεται στην ιατρική ευθύνη, γενικά. Εδώ, προσεγγίζονται η ποινική και η πειθαρχική ιατρική ευθύνη, καθώς και η ιατρική ευθύνη ως επαγγελματική ευθύνη. Καθώς αντικείμενο της διατριβής αποτελεί η ασφάλιση αστικής ιατρικής ευθύνης, στο δεύτερο κεφάλαιο προσδιορίζεται η έννοια της αστικής ιατρικής ευθύνης και εντοπίζονται τα δικαιϊκά της θεμέλια στο πλαίσιο των εννόμων σχέσεων τόσο του δημοσίου όσο και του ιδιωτικού δικαίου, όπου, μάλιστα, διακρίνονται οι περιπτώσεις αστικής ευθύνης που συναρτάται με την παροχή ιατρικών υπηρεσιών από ιδιωτικό φορέα (λ.χ. ιδιωτική κλινική) και από ιδιώτη γιατρό. Το κεφάλαιο ολοκληρώνεται με μελέτη της συμβατικής και της αδικοπρακτικής ευθύνης του γιατρού, καθώς και των βασικών γενεσιουργών λόγων της αστικής ιατρικής ευθύνης, που είναι το ιατρικό σφάλμα και η παράβαση των υποχρεώσεων ενημέρωσης του ασθενούς και λήψης της έγκυρης συναίνεσής του. Το εκτενές τρίτο κεφάλαιο είναι αφιερωμένο στην ασφάλιση της αστικής ιατρικής ευθύνης. Εδώ, προσδιορίζεται η έννοια και η νομική φύση της σύμβασης ασφάλισης αστικής ιατρικής ευθύνης, ενώ ιδιαιτέρως μελετάται η δυνατότητα ένταξης της ασφάλισης αστικής ιατρικής ευθύνης στις καταναλωτικές ασφαλίσεις. Κατά τη μελέτη των προσώπων που συμβάλλονται στη σύμβαση ασφάλισης αστικής ιατρικής ευθύνης, προβάλλονται τα βασικά χαρακτηριστικά του ασφαλιστή και του λήπτη της ασφάλισης, ιδιώτη γιατρού ή φορέα παροχής υπηρεσιών υγείας. Έπεται ανάπτυξη γύρω από το θέμα της κατάρτισης και του περιεχομένου της σύμβασης ασφάλισης ιατρικής ευθύνης, όπως αυτό διαμορφώνεται από τους γενικούς και τους ειδικούς ασφαλιστικούς όρους. Αναλυτικότερα, εκτίθενται οι περιπτώσεις των κινδύνων που συμπεριλαμβάνονται στην ασφαλιστική κάλυψη της ιατρικής ευθύνης, καθώς και των κινδύνων που εξαιρούνται από αυτή. Εκτενής αναφορά γίνεται και στο δικαίωμα εναντίωσης του λήπτη της ασφάλισης, λόγω παρεκκλίσεων του ασφαλιστηρίου ή λόγω μη τήρησης της υποχρέωσης πληροφόρησης του ασφαλιστή ή μη παράδοσης των ασφαλιστικών όρων. Στη συνέχεια, προσδιορίζεται η διάρκεια της ευθύνης του ασφαλιστή στη σύμβαση ασφάλισης ιατρικής ευθύνης, με ιδιαίτερη αναφορά και στις ασφαλιστικές ρήτρες «κάλυψης των περιστατικών που θα συμβούν» και «κάλυψης των αξιώσεων που θα προβληθούν». Σημαντική έκταση της διατριβής καταλαμβάνουν οι υποχρεώσεις και τα ασφαλιστικά βάρη του λήπτη της ασφάλισης. Συγκεκριμένα, εξετάζεται η υποχρέωση του γιατρού ή του φορέα παροχής υπηρεσιών υγείας για καταβολή του συμφωνηθέντος ασφαλίστρου, καθώς και τα ακόλουθα ασφαλιστικά βάρη: Η υποχρέωση προσυμβατικής αναγγελίας του κινδύνου, η υποχρέωση μη μεταβολής-επίτασης του ασφαλισμένου κινδύνου, η υποχρέωση αποφυγής ή μείωσης της ζημίας και η υποχρέωση αναγγελίας της επέλευσης της ασφαλιστικής περίπτωσης. Ακολουθεί η μελέτη των δικαιωμάτων του λήπτη της ασφάλισης. Ιδιαίτερη έμφαση δίνεται στον προσδιορισμό της έννοιας της εκτεταμένης ασφαλιστικής περίπτωσης στην ασφάλιση ιατρικής ευθύνης. Η αναφορά στα δικαιώματα του λήπτη της ασφάλισης ολοκληρώνεται με την προσέγγιση της αξίωσης ελευθερώσεως και της αξίωσης νομικής προστασίας με αμυντική μορφή του ασφαλισμένου γιατρού. Τέλος, εξετάζεται το θέμα της παραγραφής των αξιώσεων του ασφαλισμένου γιατρού έναντι του ασφαλιστή, καθώς και το ζήτημα της εφαρμογής της αρχής του χωρισμού των δικών στην ασφάλιση ιατρικής ευθύνης.